KIRJALLINEN KYSYMYS E-0515/01

esittäjä(t): Francesco Musotto (PPE-DE) komissiolle

(22. helmikuuta 2001)

Aihe: Eurooppalainen tietokoneajokortti

Italiassa on lukuisia laitoksia, jotka myöntävät maksullista kurssia ja maksullisen kokeen läpäisyä vastaan eurooppalaisen tietokoneajokortin.

- Voiko komissio selvittää kuluttajien etua ajatellen, onko eurooppalainen tietokoneajokortti (ECDL, European Computer Driving Licence) eurooppalaisten pätevyysnormien mukaisesti laillinen ja tunnustettu tutkinto?

- Voiko komissio kertoa, mihin oikeudellisiin seikkoihin kyseisen ajokortin tunnustaminen perustuu?

- Onko komissio tietoinen siitä tai sallinut sen, että ajokorttia myöntävät laitokset käyttävät yhteisön tunnusta (Euroopan unionin lippu) esimerkiksi kyseistä ajokorttia koskevassa todistuksessa?

- Jos komissio on tunnustanut ajokortin, miksi se on tukenut Microsoft-pohjaisten ohjelmien käyttöä, vaikka esimerkiksi Linux-pohjaiset ohjelmat olisivat ilmaisia?

- Kuinka komissio aikoo suojella henkilöitä, joilla on tietotekniikan tuntemusta, mutta ei kyseistä ajokorttia?

Viviane Redingin vastaus komission puolesta

(24. huhtikuuta 2001)

Eurooppalainen tietokoneajokortti -projektin (ECDL) tavoitteena on luoda yleiseurooppalainen järjestelmä tietoteknisten taitojen osoittamiseksi. Projektiin on annettu rahoitusta ensin komission Esprit-ohjelmasta ja sittemmin Leonardo da Vinci -ohjelmasta. Tietokoneajokortti kuuluu aloitteisiin, joilla halutaan kuroa umpeen eroa tieto- ja viestintäteknisten taitojen kysynnässä ja tarjonnassa. Tätä nykyä ei kuitenkaan ole menetelmää, jolla ajokortti tai jokin muu todistus taidoista voitaisiin vahvistaa eurooppalaiseksi. On edelleen jäsenvaltioiden asia päättää kaikesta arvoisan kysyjän kuvaamien tutkintojen tunnustamisesta tai todistusten antamisesta tällä alalla.

Mikäli jokin jäsenvaltio tunnustaa kyseisenlaisen tutkinnon, arvoisan kysyjän kannattanee tiedustella tuon maan viranomaisilta, mitkä ovat tunnustamisen oikeudelliset perusteet.

Leonardo da Vinci -ohjelman puitteissa tehdyissä sopimuksissa velvoitetaan sopimuspuoli varmistamaan, että kaikissa sopimuksen perusteella laadituissa tuotteissa mainitaan ohjelmasta saatu rahoitustuki.(1) ECDL:n yhteydessä voidaan siis oikeutetusti käyttää Eurooppa-lippua, koska projektin kehittämiseen on myönnetty yhteisön rahoitusta.

ECDL ei todistuksena perustu mihinkään tiettyyn ohjelmistoon tai käyttöjärjestelmään. Perustana on, että henkilö osoittaa hankkineensa tietyntasoiset taidot yleisten toimisto-ohjelmasovellusten käytössä (suoritettujen moduulien mukaan). Taitotason osoittamiseen käytettävästä ohjelmistosta sopivat testin suorittaja ja testilaitos. ECDL:n hallinnosta vastaa ECDL-säätiö (European Computer Driving Licence Foundation).

Kysymyksestä ei täysin käy selväksi, mitä kysyjä tarkoittaa suojelemisella. Ohjelmiensa ja muiden toimiensa kautta komissio kannustaa eurooppalaisia kehittämään tietoteknisiä taitojaan. Eurooppalainen tietokoneajokortti on yksi monista mahdollisuuksista, joilla käyttäjät voivat testata näitä taitojaan.

(1) Vuoden 1996 sopimuksen kohdassa 7.8 todetaan, että sopimuspuoli sitoutuu toteuttamaan toimenpiteitä, joilla levitetään tämän sopimuksen puitteissa tuotettuja koulutustuotteita. Lisäksi sopimuspuoli sitoutuu mainitsemaan Leonardo da Vinci -tuen kaikissa tapahtumissa ja koulutustuotteissa, jotka järjestetään tai tuotetaan tämän sopimuksen puitteissa.